Source: https://agroskoop.ee/kas-taimekaitsevahendid-keskkonda-sattuvad-heitmed/
Timestamp: 2019-05-26 01:17:44+00:00

Document:
Kas taimekaitsevahendid on keskkonda sattuvad heitmed? – Agroskoop
Agroskoop > Blogi > Kohtutegevus > Kas taimekaitsevahendid on keskkonda sattuvad heitmed?
Keskkonda puudutava informatsiooni parem kättesaadavus on tõstnud oluliselt avalikkuse huvi keskkonda puudutavate andmete vastu. Eelmise aasta üks olulisemaid kohtulahendeid taimekaitse valdkonnas puudutab avalikku juurdepääsu keskkonnateabele, täpsemalt väljendit “keskkonda sattuvaid heitmeid käsitlev teave”.
Euroopa Kohus langetas 23. novembril otsused kahes analoogses kohtuasjas (C-442/14 ja C‑673/13 P), kus organisatsioonid olid esitanud apellatsiooni varasematele EL Üldkohtu otsustele. Esialgse kohtuvaidluse algatasid erinevad keskkonnaorganisatsioonid Madalmaade pädeva asutuse ja Euroopa Komisjoni vastu. Esimeses kohtuasjas oli vaidlusalune Madalmaade pädeva asutuse otsus kohaldada juurdepääs teatud taimekaitsevahendite lubades osas keskkonda sattuvaid heitmeid käsitlevat teabele (keskkonnateabele). Teises aga Komisjoni otsus, millega ei antud juurdepääsu glüfosaadi hindamisaruandele.
Asjade käik (kohtuasjas C-442/14 ):
mesilaste kaitsega tegelev Madalmaade organisatsioon esitas Madalmaade taimekaitsevahendi lubasid andvale pädevale asutusele direktiivi 2003/4 alusel taotlused, milles palus avalikustada 84 taimekaitsevahendi lube käsitlevat dokumenti.
Bayer CropScience avalikustamisega ei nõustunud, sest avalikustamine rikub autoriõigust, on vastuolus äri- või tööstusteabe konfidentsiaalsusega ja lisaks muudab sisutühjaks õiguse andmekaitsele.
mesilaste kaitsega tegelev Madalmaade organisatsioon esitas pädeva asutuse otsuse peale vaide, mille tagajärjel viimane otsustas 84 dokumendist avalikustada 35. Pädev asutus põhjendas uut dokumentide avalikustamise otsust üldise huvi kaalukuma eesõigusega.
Nimetatud 35 dokumendi hulgas on laboratoorsete uuringute andmed imidaklopriidi mõju kohta mesilastele, osaliselt välitingimustes läbiviidud uuringud taimekaitsevahendite ja biotsiidide ning nende toimeaine jääkide mõõtmise kohta, mis esinevad pärast nende toodete kasutamist õhus või maapinnal, seemnetes, töödeldud taime lehtedes, õietolmus või nektaris, samuti mees või mesilastes. Need dokumendid sisaldavad ka kokkuvõtet uuringust, mis käsitleb imidaklopriidi liikumist taimedes ja gutatsiooni käigus (tilkvee eraldumine taimest).
Ülejäänud 49 dokumendiga tutvumiseks esitatud juurdepääsu taotluse lükkas Madalmaade pädev asutus tagasi mitte üksnes intellektuaalomandi õiguse kaitsmiseks, vaid ka äri- või tööstusteabe konfidentsiaalsust silmas pidades.
Tegu on lahendiga milles Kohus vaagis küsimusi kas taimekaitsevahendi puhul on tegu keskkonda sattuva heitmega ning millist teavet tuleks käsitleda keskkonda sattuvate heitmete alase teabena.
Hoolimata asjaolust, et mõistet „keskkonda sattuvad heitmed“ ega väljendit „keskkonda sattuvaid heitmeid käsitlev teave“, ei ole määratletud (direktiivis 2003/4), leidis EL kohus, et direktiivi tõlgendamisel tuleb võtta arvesse Århusi konventsiooni teksti ja eesmärki, mille rakendamine liidu õiguses ongi selle direktiivi eesmärk. Tulenevalt sellest eesmärgist ei saa äri‑ ja tööstussaladust esitada vastuväitena heitmeid käsitleva ja keskkonna kaitseks olulise teabe avalikustamise suhtes. Samuti märkis kohus, et teabe avalikustamine peab olema üldnorm ja neis sätetes silmas peetud keeldumise aluseid peab tõlgendama kitsalt.
Kuigi üldiselt ei ole üksnes toote turuleviimine piisav, et asuda seisukohale, et sellest tootest eraldub midagi kindlasti keskkonda, ja et toodet puudutav teave on seotud „heitmetega keskkonda“, on see teisiti niisuguse toote puhul nagu taimekaitsevahend, sest niisuguses tootes sisalduvad ained on määratud tavakasutuse käigus eralduma keskkonda juba ainete otstarbe tõttu. Viimati nimetatud juhul ei ole etteaimatavate heitmete eraldumine tootest keskkonda hüpoteetiline. Kohus asus oma otsuses seisukohale, et väljendiga „keskkonda sattuvad heitmed“ on hõlmatud niisugustest toodetest või ainetest keskkonda eralduvad ained nagu taimekaitsevahendid ja nendes toodetes sisalduvad ained juhul, kui ained eralduvad keskkonda tegelikult või etteaimatavalt tavalise või realistliku kasutamise korral.
Seega on taimekaitsevahendid keskkonda sattuvad heitmed vaid juhul, kui taimekaitsevahendid või selles sisalduvad ained eralduvad keskkonda reaalse tavapärase kasutamise korral.
Mida tähendab väljend „keskkonda sattuvaid heitmeid käsitlev teave“?
Lisaks sellele, et üldsusel on võimalik tutvuda teabega heitmete kohta iseenesest, vaja ka teavet heitmete pikema- või lühemaajaliste tagajärgede kohta keskkonnaseisundile, näiteks heitmete mõju mittesihtorganismidele. Üldsuse huvi tutvuda keskkonda sattuvaid heitmeid käsitleva teabega on täpsemalt mitte üksnes huvi teada saada, mida on eraldatud või mida eraldatakse etteaimatavalt keskkonda, vaid ka huvi aru saada, kuidas nende heitmete keskkonda sattumine võib keskkonda mõjutada. Seetõttu väljendiga „keskkonda sattuvaid heitmeid käsitlev teave“ ei ole hõlmatud mitte üksnes teave heitmete kohta iseenesest, see tähendab andmed heitmete liigi, koostise, koguse, keskkonda sattumise kuupäeva ja koha kohta, vaid see väljend hõlmab ka andmeid nende heitmete pikema- või lühemaajalise keskkonnamõju kohta.
EL kohus märkis, et tähtis ei ole niivõrd see, kas need andmed on pärit osaliselt või täielikult väliuuringutest, laboratoorsetest uuringutest või ka translokatsioonide uuringutest, vaid see, et nende uuringute eesmärk oleks hinnata „keskkonda sattuvaid heitmeid“, mis näitavad kõnealuse toote või aine tavalisi või realistlikke kasutamistingimusi –, või analüüsida nende heitmete mõju. Ja vastupidi Euroopa Komisjoni väidetule kuuluvad väljendi „keskkonda sattuvaid heitmeid käsitlev teave“ alla ka uuringud, mille eesmärk on teha kindlaks mürgisus, toote või aine mõju või muud aspektid niisugustel ebasoodsatel realistlikel tingimustel, mis võivad mõistlikult eeldades esineda, samuti uuringud, mis on läbi viidud tavalisele põllumajandustavale võimalikult lähedastel tingimustel ja tingimustel, mis valitsevad piirkonnas, kus toodet või ainet kavatsetakse kasutada.
Juhul, kui katsete eesmärk on uurida kasutusnormi, mis on tunduvalt suurem kui maksimaalse kasutusnorm, mille jaoks taimekaistevahendi luba anti ja mida praktikas kasutatakse, siis selliseid andmeid ei saa pidada „keskkonda sattuvaid heitmeid käsitlevaks teabeks“, kuna ei need ei ole tavalistel või realistlikel kasutamistingimustel etteaimatav.
Taimekaitsevahendi jäägid on keskkonna heitmete tagajärg
Kohus oma otsuses käsitles ka taimekaitsevahendi jääkidega seonduvat. Kohus leidis, et taimekaitsevahendi jäägid on heitmete tagajärg ja seda nii toote õhku pihustatud või taimedel, pinnasel või mittesihtorganismides leiduvate jääkide puhul, vaid ka kõnealuste ainete metaboliitide ja nende lagunemisel või reageerimisel tekkivate saaduste puhul. Isegi kui metaboliidid tekivad tootes sisalduvate ainete muundumisel, tekivad nad siiski kõnealusest tootest või ainetest keskkonda sattunud heitmete tagajärjel.
Kokkuvõttes kohus asus seisukohale, et väljendiga „keskkonda sattuvaid heitmeid käsitlev teave“ on hõlmatud andmed taimekaitsevahenditest ja nendes toodetes sisalduvatest ainetest „keskkonda sattunud heitmete“ liigi, koostise, koguse, keskkonda sattumise kuupäeva ja koha kohta, samuti andmed nende heitmete pikema- või lühemaajalise keskkonnamõju kohta, eeskätt teave jääkide kohta, mis esinevad pärast toote kasutamist keskkonnas, ja uuringud, mis käsitlevad aine triivi mõõtmise tulemusi selle kasutamise ajal olenemata sellest, kas andmed nähtuvad osaliselt või täielikult väliuuringutest, laboratoorsetest uuringutest või translokatsioonide uuringutest.
keskkonda sattuvaid heitmeid käsitlev teave taimekaitsevahendid
17/01/2017 at 04:40 Vasta
[…] aasta novembris Euroopa Kohus otsustas, et tööstuse poolt läbiviidud ohutust puudutavad uuringud, mida kasutavad ohutuse hindamisel […]
13/02/2017 at 11:14 Vasta
[…] Kohus tegi hiljaaegu andmete avalikustamise osas taimekaitse valdkonnas olulise otsuse, millest kirjutasin 16. jaanuaril. Nimelt sedastas Euroopa Kohus, et taimekaitsevahendi toimeainega läbiviidud uuringud, on […]
Agroäri suurandmed – jagada või kaitsta? | Agroskoop
22/10/2017 at 12:38 Vasta

References: Kohus 
 Kohus 
 Kohus 
 kohus 

Kohus 
 Kohus 
 kohus 
 Kohus 
 Kohus